
NÁRODNÁ RADA SLOVENSKEJ REPUBLIKY
IX. volebné obdobie


(Návrh)

ZÁKON
z ............... 2026,
ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:
Čl. I
Zákon č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z., zákona č. 335/2017 Z. z., zákona č. 177/2018 Z. z., zákona č. 221/2019 Z. z., zákona č. 310/2019 Z. z., zákona č. 6/2020 Z. z., zákona č. 148/2020 Z. z., zákona č. 323/2020 Z. z., zákona č. 351/2020 Z. z., zákona č. 215/2021 Z. z., zákona č. 271/2021 Z. z., zákona č. 305/2021 Z. z., zákona č. 177/2022 Z. z., zákona č. 7/2024 Z. z. a zákona č. 104/2025 Z. z. sa mení a dopĺňa takto:
1. V § 66 ods. 6 sa druhá veta nahrádza týmito vetami:
„Ak osoba podľa prvej vety preukáže splnenie podmienok spôsobilosti prijímateľa verejných prostriedkov do 45 dní odo dňa straty spôsobilosti prijímateľa verejných prostriedkov, ministerstvo športu doplatí tejto osobe rozdiel vo výške zadržaných prostriedkov zo štátneho rozpočtu bezodkladne po obnovení spôsobilosti prijímateľa verejných prostriedkov. Ak osoba v lehote podľa druhej vety nepreukáže splnenie podmienok spôsobilosti prijímateľa verejných prostriedkov, zodpovedajúcu časť zadržaných prostriedkov zo štátneho rozpočtu ministerstvo športu použije na plnenie úloh verejného záujmu v športe.“
2. V § 67 ods. 12 sa druhá veta nahrádza týmito vetami:
„Ak pominie dôvod, pre ktorý bola spôsobilosť prijímateľa verejných prostriedkov dočasne pozastavená, do 45 dní odo dňa dočasného pozastavenia spôsobilosti prijímateľa verejných prostriedkov, ministerstvo športu doplatí prijímateľovi verejných prostriedkov rozdiel vo výške zadržaných prostriedkov zo štátneho rozpočtu bezodkladne po zrušení dočasného pozastavenia spôsobilosti prijímateľa verejných prostriedkov. Ak dôvod, pre ktorý bola spôsobilosť prijímateľa verejných prostriedkov dočasne pozastavená, nepominie v lehote podľa druhej vety, zodpovedajúcu časť zadržaných prostriedkov zo štátneho rozpočtu ministerstvo športu použije na plnenie úloh verejného záujmu v športe.“
3. V § 69 ods. 7 sa druhá a tretia veta nahrádzajú týmito vetami:
„Ak národný športový zväz preukáže splnenie podmienok spôsobilosti prijímateľa verejných prostriedkov do 45 dní odo dňa straty spôsobilosti prijímateľa verejných prostriedkov, ministerstvo športu doplatí národnému športovému zväzu rozdiel vo výške zadržaných prostriedkov zo štátneho rozpočtu bezodkladne po obnovení spôsobilosti prijímateľa verejných prostriedkov. Ak národný športový zväz v lehote podľa druhej vety nepreukáže splnenie podmienok spôsobilosti prijímateľa verejných prostriedkov, zodpovedajúcu časť príspevku uznanému športu ministerstvo športu použije na plnenie úloh verejného záujmu v športe.“
4. Za § 106i sa vkladá § 106j, ktorý vrátane nadpisu znie:
„§ 106j
Prechodné ustanovenia k úpravám účinným od 1. októbra 2026
(1) Na stratu spôsobilosti prijímateľa verejných prostriedkov, ku ktorej došlo pred 1. októbrom 2026, sa vzťahujú § 66 ods. 6 a § 69 ods. 7 v znení účinnom do 30. septembra 2026.
(2) Na dočasné pozastavenie spôsobilosti prijímateľa verejných prostriedkov podľa § 67 ods. 10, ktoré vzniklo pred 1. októbrom 2026 a trvá ku dňu 1. októbra 2026, sa odo dňa 1. októbra 2026 vzťahuje § 67 ods. 12 v znení účinnom od 1. októbra 2026.
(3) Lehota 45 dní podľa § 67 ods. 12 druhej vety v znení účinnom od 1. októbra 2026 začína v prípade podľa odseku 2 plynúť 1. októbra 2026.
(4) Právne účinky dočasného pozastavenia spôsobilosti prijímateľa verejných prostriedkov, ktoré nastali do 30. septembra 2026, zostávajú zachované.“.
Čl. II
Tento zákon nadobúda účinnosť 1. októbra 2026.

